CELEX: 32020R1293
Language: fi
Date: 2020-09-15 00:00:00
Title: Komission täytäntöönpanoasetus (EU) 2020/1293, annettu 15 päivänä syyskuuta 2020, täytäntöönpanoasetuksen (EU) N:o 540/2011 muuttamisesta tehoaineen atsadiraktiini hyväksymisedellytysten osalta (ETA:n kannalta merkityksellinen teksti)

16.9.2020   
               
               
                  FI
               
               
                  Euroopan unionin virallinen lehti
               
               
                  L 302/24
               
            
         KOMISSION TÄYTÄNTÖÖNPANOASETUS (EU) 2020/1293,
         annettu 15 päivänä syyskuuta 2020,
         täytäntöönpanoasetuksen (EU) N:o 540/2011 muuttamisesta tehoaineen atsadiraktiini hyväksymisedellytysten osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan c alakohdan,
         sekä katsoo seuraavaa:
         
                     (1)
                  
                  
                     Komission täytäntöönpanodirektiivillä 2011/44/EU (2) sisällytettiin atsadiraktiini tehoaineena neuvoston direktiivin 91/414/ETY (3) liitteeseen I.
                  
               
                     (2)
                  
                  
                     Asetuksen (EY) N:o 1107/2009 mukaisesti direktiivin 91/414/ETY liitteessä I olevia tehoaineita pidetään mainitun asetuksen mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.
                  
               
                     (3)
                  
                  
                     Täytäntöönpanoasetuksen (EU) N:o 540/2011 liitteessä olevassa A osassa esitetty tehoaineen atsadiraktiini hyväksyntä rajoittui sen käyttöön hyönteisten torjunta-aineena.
                  
               
                     (4)
                  
                  
                     Yksi tehoaineen valmistajista, Trifolio-M GmbH, toimitti 27 päivänä helmikuuta 2012 Saksalle, joka oli nimetty esitteleväksi jäsenvaltioksi, asetuksen (EY) N:o 1107/2009 7 artiklan 1 kohdan mukaisesti hakemuksen atsadiraktiinin hyväksymisedellytysten muuttamiseksi siten, että sitä voitaisiin käyttää punkkien torjunta-aineena. Esittelevä jäsenvaltio totesi, että hakemus voitiin ottaa käsiteltäväksi.
                  
               
                     (5)
                  
                  
                     Esittelevä jäsenvaltio arvioi tehoaineen atsadiraktiini uutta käyttötarkoitusta asetuksen (EY) N:o 1107/2009 4 artiklan säännösten mukaisesti suhteessa siihen, mitkä ovat sen mahdolliset vaikutukset ihmisten ja eläinten terveyteen sekä ympäristöön, ja laati lisäyksen arviointikertomuksen luonnokseen sekä lisäkertomuksen, jotka toimitettiin Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 10 päivänä tammikuuta 2013.
                  
               
                     (6)
                  
                  
                     Elintarviketurvallisuusviranomainen toimitti asetuksen (EY) N:o 1107/2009 12 artiklan 1 kohdan mukaisesti arviointikertomuksen luonnoksen lisäyksen ja lisäkertomuksen hakijalle ja muille jäsenvaltioille huomautusten esittämistä varten ja asetti ne julkisesti saataville. Hakijalta pyydettiin asetuksen (EY) N:o 1107/2009 12 artiklan 3 kohdan mukaisesti lisätietoja. Saksa arvioi lisätiedot ja toimitti arviointikertomuksen luonnoksen tarkistetun lisäyksen ja lisäkertomuksen komissiolle ja elintarviketurvallisuusviranomaiselle 19 päivänä syyskuuta 2017.
                  
               
                     (7)
                  
                  
                     Elintarviketurvallisuusviranomainen ilmoitti 14 päivänä syyskuuta 2018 komissiolle päätelmänsä (5) siitä, voidaanko tehoaineen atsadiraktiini uuden käyttötarkoituksen odottaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Komissio esitti atsadiraktiinia koskevaan tarkastelukertomukseen tehtävää lisäystä koskevan luonnoksen ja asetusehdotuksen pysyvälle kasvi-, eläin-, elintarvike- ja rehukomitealle 19 päivänä toukokuuta 2020.
                  
               
                     (8)
                  
                  
                     Hakijaa kehotettiin esittämään huomautuksia tarkastelukertomukseen tehtävästä lisäyksestä.
                  
               
                     (9)
                  
                  
                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden kyseistä tehoainetta sisältävän kasvinsuojeluaineen yhden tai useamman edustavan käyttötarkoituksen osalta, kun kasvinsuojeluainetta käytetään punkkien torjunta-aineena. Tämän vuoksi on aiheellista poistaa atsadiraktiinin käyttöä pelkästään hyönteisten torjunta-aineena koskeva rajoitus.
                  
               
                     (10)
                  
                  
                     Sen vuoksi täytäntöönpanoasetusta (EU) N:o 540/2011 olisi muutettava.
                  
               
                     (11)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetuksen (EU) N:o 540/2011 liite tämän asetuksen liitteen mukaisesti.
         
         
            2 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 15 päivänä syyskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 309, 24.11.2009, s. 1.
         
            (2)  Komission täytäntöönpanodirektiivi 2011/44/EU, annettu 13 päivänä huhtikuuta 2011, neuvoston direktiivin 91/414/ETY muuttamisesta atsadiraktiinin sisällyttämiseksi siihen tehoaineena ja komission päätöksen 2008/941/EY muuttamisesta (EUVL L 100, 14.4.2011, s. 43).
         
            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).
         
            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).
         
            (5)  European Food Safety Authority; Peer review of the pesticide risk assessment of the active substance azadirachtin (Margosa extract) EFSA Journal 2018;16(9):5234. Doi: 10.2903/j.efsa.2018.5234.
      
      
         
            LIITE
            Korvataan sarake ”Erityiset säännökset” täytäntöönpanoasetuksen (EU) N:o 540/2011 liitteessä olevassa A osassa olevalla rivillä 343, atsadiraktiini, seuraavasti:
            ”Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöön panemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 11. maaliskuuta 2011 valmiiksi saadun atsadiraktiinia koskevan tarkastelukertomuksen päätelmät ja erityisesti sen lisäykset I ja II sekä pysyvässä kasvi-, eläin-, elintarvike- ja rehukomiteassa 17. heinäkuuta 2020 valmiiksi saadun atsadiraktiinia koskevan tarkastelukertomuksen lisäyksen päätelmät ja erityisesti sen lisäykset I ja II.
            Tässä kokonaisarvioinnissa jäsenvaltioiden on kiinnitettävä erityistä huomiota
            
                        1)
                     
                     
                        ravinnon kautta tapahtuvaan kuluttajien altistumiseen enimmäisjäämätasojen myöhempiä tarkistuksia varten;
                     
                  
                        2)
                     
                     
                        muiden kuin kohdelajina olevien niveljalkaisten sekä vesieliöiden suojeluun.
                     
                  Käyttöedellytyksiin on tarvittaessa sisällyttävä riskinhallintatoimenpiteitä.”